b'\n_START_ARTICLE_\nBernd Rosemeyer\n_START_SECTION_\nZgodnje \xc5\xbeivljenje\n_START_PARAGRAPH_\nBernd Rosemeyer se je rodil 14. oktobra 1909 v nem\xc5\xa1kem mestu Lingen. Njegov o\xc4\x8de je bil lastnik gara\xc5\xbee in mehanske delavnice, kjer se je po kon\xc4\x8dani \xc5\xa1oli Bernd tudi zaposlil kot pomo\xc4\x8dnik. \xc5\xbde pri enajstih letih ga je ustavil policaj, ko je z o\xc4\x8detovim avtomobilom peljal prijatelje v bli\xc5\xbenje mesto Nordhorn, pri dvanajstih pa je z bratom Jobom organiziral privatno motociklisti\xc4\x8dno dirko, na kateri je tudi zmagal. V starosti \xc5\xa1estnajstih let je pridobil vozni\xc5\xa1ko dovoljenje v treh kategorijah, toda zaradi dirkanja po javnih cestah ga je tudi kmalu izgubil.\n_START_SECTION_\nDirka\xc5\xa1ki za\xc4\x8detki\n_START_PARAGRAPH_\nLeta 1931 je tovarna motociklov Z\xc3\xbcndapp pripravila izbor za novega dirka\xc4\x8da na bli\xc5\xbenjem hipodromu, zaradi bolezni enega od tovarni\xc5\xa1kih dirka\xc4\x8dev, kot najhitrej\xc5\xa1i dirka\xc4\x8d je bil izbran Bernd. Svojo prvo dirki je peljal \xc4\x8dez nekaj tednov na stezi v Oldenburgu, kjer je v razredu do 250\xc2\xa0cm\xc2\xb3 zmagal, v sezoni pa je dosegel \xc5\xa1e deset zmag. Leta 1932 je s privatnim BMWjem za\xc4\x8del nastopati na cestnih dirkah, brat Job pa je postal njegov manager. Istega leta je Bernd zmagal na motociklisti\xc4\x8dni dirki v Hohenysburgu v razredu do 500\xc2\xa0cm\xc2\xb3, v razredu do 1000\xc2\xa0cm\xc2\xb3 pa je bil z istim motociklom drugi. Naslednje leto se je preselil v mo\xc5\xa1tvo NSU, s katerim je zmagal na dirki v Shleizeju, na dirki Bodhenheim Ring Rennen, mad\xc5\xbearski dirki Guggerberg Rennen, Tat, gorski dirki G\xc3\xb6d\xc3\xb6ll\xc3\xb6 in kilometrski dirki v Budimpe\xc5\xa1ti. V naslednji sezoni 1934 se je preselil v mo\xc5\xa1tvo DKW, s katerim je zmagal v Schleizeju, Hohenstaufenu, 2000 km Fahrta in dirki Internationalen 6-Tage Fahrt.\n_START_SECTION_\nPreizkus Auto Uniona\n_START_PARAGRAPH_\nDKW pa je bil del tovarne Auto Union, ki je tistega leta naredil revolucionaren dirkalnik s sredinskim motorjem za nastopanje na Velikih nagradah, s katerim so \xc5\xbeeleli v naslednji sezoni 1935 nastopati na Evropskem avtomobilisti\xc4\x8dnem prvenstvu. Toda niso imeli dirka\xc4\x8da, ki bi z dirkalnikom lahko uspe\xc5\xa1no dirkal, kajti namesto obi\xc4\x8dajnega polo\xc5\xbeaja dirka\xc4\x8da na zadnji osi dirkalnika, je sedel tu dirka\xc4\x8d na prednji osi, s \xc4\x8demer so dirka\xc4\x8di izgubili ob\xc4\x8dutek za zadnji del dirkalnika. \xc5\xa0ef dirka\xc5\xa1kega mo\xc5\xa1tva Willy Walb je zato na preizkus poklical motoristi\xc4\x8dne dirka\xc4\x8di, ki naj bi bili tega polo\xc5\xbeaja vajeni, med dvanajstimi poklicanimi pa je bil tudi Bernd Rosemeyer. Ob preizkusu se je nevajen tak\xc5\xa1ne mo\xc4\x8di motorja zavrtel \xc5\xbee v prvem ovinku, tako da je moral \xc5\xa1ef mo\xc5\xa1tva Walb odsko\xc4\x8diti v blatni jarek. Toda po nekaj krogih se je dirkalnika privadil in odpeljal nekaj hitrih krogov, pri tem pa se ni zmenil za kri\xc4\x8danje iz boksov, ki so \xc5\xbeeleli da tam parkira dirkalnik, kajti vsak od dirka\xc4\x8dev naj bi odpeljal le dva kroga. Bernd pa je dirkal, dokler ni ostal brez goriva, najbolj\xc5\xa1i \xc4\x8das pa je postavil 11\'20", s \xc4\x8demer se je mo\xc4\x8dno pribli\xc5\xbeal \xc4\x8dasu najhitrej\xc5\xa1ega tovarni\xc5\xa1kega dirka\xc4\x8da Hansa Stucka. Kasneje so izvedli test \xc5\xa1e na razli\xc4\x8dici steze Sudschleife, ki jo noben od dirka\xc4\x8dev ni poznal, Rosemeyer pa je ponovno postavil drugi \xc4\x8das, tokrat je bil 1,6 sekunde za tovarni\xc5\xa1kim dirka\xc4\x8dem Paulom Pietschem. Walb je imel nekaj pripomb na vo\xc5\xbenjo Rosemeyerja, toda priporo\xc4\x8dil ga je kot nadomestnega dirka\xc4\x8da za sezono 1935.\n_START_SECTION_\nSezona 1935\n_START_PARAGRAPH_\nPrvo prilo\xc5\xbenost je Bernd dobil na prvi nem\xc5\xa1ki dirki sezone 1935, Avusrennen, kjer je \xc5\xa1tartal s \xc4\x8detrtega \xc5\xa1tartnega mesta in po boju s kasnej\xc5\xa1im zmagovalcem Luigiem Fagiolijem v prvih treh krogih, je odstopil zaradi predrte pnevmatike. Naslednji\xc4\x8d je nastopil na naslednji doma\xc4\x8di dirki Eifelrennen, kjer je \xc5\xa1tartal s sredine \xc5\xa1tartne vrste in se po\xc4\x8dasi prebijal v ospredje. V tretjem krogu je ujel legendarnega Rudolfa Caracciolo, ga prehitel in se prebil v vodstvo. Dr\xc5\xbeal ga je vse do zadnjega kroga, ko je pri izhodu iz ovinka Schwalbenschwantz prehitro prestavil v vi\xc5\xa1jo prestavo in omogo\xc4\x8dil Caracciola, ki mu je vseskozi sledil, da se je zaradi bolj\xc5\xa1ega pospe\xc5\xa1evanja prebil nazaj v vodstvo in zmagal s prednostjo 1,6 sekunde pred Rosemeyerjem. Sicer je bil po dirki zelo jezen zaradi zapravljene prilo\xc5\xbenosti za prvo zmago, toda s to dirko si je zagotovil polo\xc5\xbeaj stalnega dirka\xc4\x8da mo\xc5\xa1tva ob Hansu Stucku in Achillu Varziju. Na naslednji dirki za Veliko nagrado Francije je Rosemeyer odstopil, toda nato prevzel Varzijev dirkalnik in po ve\xc4\x8d nepredvidenih postankih v boksih sta skupaj zasedla peto mesto. Na dirki za Velika nagrada Nem\xc4\x8dije je Rosemeyer z agresivno vo\xc5\xbenjo sicer navdu\xc5\xa1eval gledalce, toda zaradi izrabljenih pnevmatik je moral \xc5\xbee v \xc5\xa1estem krogu na postanek v bokse. Kasneje je ujel vodilne, pa ponovno za\xc5\xa1el v te\xc5\xbeave in zasedel \xc4\x8detrto mesto, zmagal pa je Tazio Nuvolari v svoji najbolj\xc5\xa1i dirki kariere._NEWLINE_Na dirki Coppa Acerbo sta bila Rosemeyer in Varzi glavna favorita za zmago. Bernd je iz\xc5\xberebal \xc5\xa1tartni polo\xc5\xbeaj v zadnji vrsti, toda kmalu se je prebil do drugega mesta. V zaviranju pred enim od ovinkov je naredil napako in se re\xc5\xa1il nazaj na stezo z vo\xc5\xbenjo med kandelabrom in stebrom mosta. Kljub \xc5\xbee dodobra uni\xc4\x8denem zadnjem delu dirkalnika, je Rosemeyer zasedel drugo mesto za Varzijem. Ferdinand Porsche, konstruktor dirkalnikov Auto Union, je po dirki izmeril razdaljo med kandelabrom in stebrom, kjer se je re\xc5\xa1il Bernd, in nameril le 5\xc2\xa0cm ve\xc4\x8d od najve\xc4\x8dje \xc5\xa1irine dirkalnika. Na de\xc5\xbeni dirki za Veliko nagrado \xc5\xa0vice je Rosemeyer zasedel tretje mesto, na dirki za Veliko nagrado Italije je v devetnajstem krogu odstopil, toda nato prevzel Varzijev dirkalnik in skupaj sta zasedla tretje mesto, na dirki za Veliko nagrado \xc5\xa0panije pa je po dodatnem nepredvidenem postanku v boksih zaradi razbite sprednje \xc5\xa1ipe dirkalnika, v katero je priletel kamen, zasedel peto mesto. Nato je nastopil na dirki za Velika nagrada Masaryka, kjer je vseskozi nadzoroval dirko in v velikem slogu dosegel svojo prvo zmago na najvi\xc5\xa1jem nivoju dirkanja.\n_START_SECTION_\nSezona 1936\n_START_PARAGRAPH_\nSezono 1936 se je za Rosemeyerja za\xc4\x8dela sila neobetavno, saj na prvih \xc5\xa1tirih dirkah ni kon\xc4\x8dal v ospredju. Nato pa je pri\xc5\xa1la na vrsti dirka Eifelrennen, ki je potekala v mo\xc4\x8dnem de\xc5\xbeji in megli. Kot da to Bernda ne bi motilo je proti Nuvolariju, ki je dr\xc5\xbeal drugo mesto, be\xc5\xbeal tudi po neverjetnih 30 sekund na krog, in dosegel eno najve\xc4\x8djih zmag v svoji karieri, po kateri je dobil vzdevek Nebelmeister (Mojster megle). Nuvolari se mu je ma\xc5\xa1\xc4\x8deval \xc5\xbee na naslednji dirki za Veliko nagrado Mad\xc5\xbearske z zmago pred Rosemeyerjem, ki je moral odvre\xc4\x8di rokavice in ob koncu dirke sploh ni ve\xc4\x8d \xc4\x8dutil rok, iz dirkalnika pa so ga morali dvigniti mehaniki. Nato je sledil odli\xc4\x8den zaklju\xc4\x8dek sezone z zmagami na prvenstvenih dirkah za Veliko nagrado Nem\xc4\x8dije, kjer je slavil s prednostjo kar \xc5\xa1tirih minut pred Stuckom, Veliko nagrado \xc5\xa0vice, kjer ga Caracciola ni \xc5\xbeelel spustiti naprej ob prehitevanju za krog, verbalni dvoboj pa se je nadaljeval tudi po dirki v hotelskem dvigalu, vseeno pa je slavil z minuto prednosti pred Varzijem, in Veliko nagrado Italije ter naslov evropskega avtomobilisti\xc4\x8dnega prvaka z veliko prednostjo petih to\xc4\x8dk pred Stuckom. Ob tem je dosegel \xc5\xa1e svojo prvo zmago na dirki Coppa Acerbo.\n_START_SECTION_\nSezona 1937\n_START_PARAGRAPH_\nV naslednji sezoni 1937 Auto Union ni bil ve\xc4\x8d najbolj\xc5\xa1i dirkalnik sezone in v boje za zmago so se pogosteje vme\xc5\xa1ali \xc5\xa1e dirka\xc4\x8di Mercedes-Benza in Alfe Romeo. Prvo zmago sezone je dosegel na dirki Eifelrennen, kjer je po te\xc5\xbekem boju s Caracciolo dosegel svojo tretjo zaporedno zmago. Drugo zmago sezone je dosegel na prenovljeni stezi dirke Vanderbilt Cup, tretjo na dirki Coppa Acerbo, kjer je v osmem krogu po treh kolesih pripeljal v bokse po tem, ko je s kolesom zadel v kamen in je nekaj kilometrov za tem odpadlo, \xc4\x8detrto in zadnjo pa na dirki za Veliko nagrado Doningtona. V prvenstvu je dosegel le dve uvrstitvi, tretji mesti nad dirkah za Veliko nagrado Nem\xc4\x8dije in Veliko nagrado Italije, kar je pomenilo delitev sedmega mesta na prvenstveni lestvici. Po koncu sezone je na avtocesti postavil hitrost 406,32\xc2\xa0km/h, s \xc4\x8demer je postal prvi prek 400\xc2\xa0km/h na javni cesti.\n_START_SECTION_\nSmrtna nesre\xc4\x8da\n_START_PARAGRAPH_\n28. januarja 1938 se je Bernd Rosemeyer na avtocesti Frankfurt-Darmstadt smrtno ponesre\xc4\x8dil ob poskusu postavitve novega hitrostnega rekorda na javnih cestah, njegov dirkalnik je zdrsnil s ceste in se raztre\xc5\xa1\xc4\x8dil v gozdu. Z voja\xc5\xa1kimi \xc4\x8dastmi je bil pokopan na berlinskem pokopali\xc5\xa1\xc4\x8du Dahlem, na mestu nesre\xc4\x8de pa stoji spominsko obele\xc5\xbeje.\n_START_SECTION_\nZasebno \xc5\xbeivljenje\n_START_PARAGRAPH_\nPo svoji prvi zmagi na dirki za Velika nagrada Masaryka v sezoni 1935 je spoznal popularno nem\xc5\xa1ko pilotko Elly Beinhorn, s katero sta se po nekaj vztrajnosti z njegove strani poro\xc4\x8dila 13. julija 1936. Na dirki Coppa Ciano istega leta ni bil videli razpolo\xc5\xbeen in je odstopil \xc5\xbee v osmem krogu. Kasneje je povedal, da se mi mogel skoncentrirati na dirko, ker je ravno na tisti dan njegova \xc5\xbeena z lovcem Messerschmitt Bf 108 letela preko treh celin. V telegramu je napisal, da ji \xc4\x8destita za uspeh, ampak da ga ne sme nikoli ve\xc4\x8d zapustiti. In res ga je Elly Beinhorn-Rosemeyer od tedaj spremljala na vseh dirkah.'